CELEX: 32020D1575
Language: hu
Date: 2020-10-27 00:00:00
Title: Az Európai Központi Bank (EU) 2020/1575 határozata (2020. október 27.) a visszaélés-bejelentő eszközön keresztül bejelentett olyan jogsértésre vonatkozó információ értékeléséről és nyomon követéséről, amelyben az érintett személy az EKB valamely vezető tisztségviselője (EKB/2020/54)

29.10.2020   
               
               
                  HU
               
               
                  Az Európai Unió Hivatalos Lapja
               
               
                  L 359/14
               
            
         AZ EURÓPAI KÖZPONTI BANK (EU) 2020/1575 HATÁROZATA
         (2020. október 27.)
         a visszaélés-bejelentő eszközön keresztül bejelentett olyan jogsértésre vonatkozó információ értékeléséről és nyomon követéséről, amelyben az érintett személy az EKB valamely vezető tisztségviselője (EKB/2020/54)
         AZ EURÓPAI KÖZPONTI BANK KORMÁNYZÓTANÁCSA,
         tekintettel a Központi Bankok Európai Rendszere és az Európai Központi Bank Alapokmányára és különösen annak 12.3. cikkére,
         mivel:
         
                     (1)
                  
                  
                     Az Európai Központi Bank (EKB) visszaélés-bejelentési politikája a közelmúltban megerősítésre került az EKB etikai keretrendszerében (1). Az EKB által ebből a célból létrehozott belső bejelentő platformon (visszaélés-bejelentő eszköz) keresztül bejelentett jogsértésre vonatkozó információ érintheti az EKB vezető tisztségviselőit is, azaz az Európai Központi Bank vezető tisztségviselőinek szóló magatartási kódex (2) 1.1., 1.2. és 1.4. cikkében említett tisztségviselőket.
                  
               
                     (2)
                  
                  
                     Ahhoz, hogy hatékony legyen, az EKB visszaélés-bejelentési politikájának gondoskodnia kell az új bejelentőeszközön keresztül közölt valamennyi bejelentés alapos értékeléséről és nyomon követéséről. Ezt az értékelést és nyomon követést a kijelölt illetékes szerv felelősségi köréhez tartozó harmonizált eljárással összhangban kell megvalósítani.
                  
               
                     (3)
                  
                  
                     Megfelelő meghatározni a visszaélés-bejelentő eszközön keresztül bejelentett olyan jogsértésre vonatkozó információ értékelésére és nyomon követésére alkalmazandó eljárást, amely esetében az EKB valamelyik vezető tisztségviselője az a személy, akinek a bejelentés keretében a jogsértést tulajdonítják, vagy akit az említett személlyel kapcsolatba hoznak.
                  
               
                     (4)
                  
                  
                     A megerősített keretrendszer zökkenőmentes végrehajtása érdekében, valamint a jogbizonytalanság elkerülése érdekében a visszaélés-bejelentő eszközön keresztül bejelentett olyan jogsértésre vonatkozó információ értékelése és nyomon követése során, amely esetében az EKB valamelyik vezető tisztségviselője az a személy, akinek a bejelentés keretében a jogsértést tulajdonítják, vagy akit az említett személlyel kapcsolatba hoznak, e határozatnak az Európai Unió Hivatalos Lapjában való közzétételét követő harmadik napon hatályba kell lépnie,
                  
               ELFOGADTA EZT A HATÁROZATOT:
         
            1. cikk
            Fogalommeghatározások
            Eltérő rendelkezés hiányában az ebben a határozatban szereplő kifejezések az EKB etikai keretrendszerében meghatározott jelentéssel bírnak.
         
         
            2. cikk
            Illetékes szerv
            Amennyiben a visszaélés-bejelentő eszközön keresztül beérkezett jogsértésre vonatkozó információ esetében az EKB valamelyik vezető tisztségviselője az a személy, akinek a bejelentés keretében a jogsértést tulajdonítják, vagy akit az említett személlyel kapcsolatba hoznak, az ilyen bejelentést értékelő, a bejelentőnek visszajelzést adó, és/vagy az ilyen bejelentést nyomon követő illetékes szerv:
            
                        a)
                     
                     
                        az elnök, vagy
                     
                  
                        b)
                     
                     
                        amennyiben a bejelentésben hivatkozott személy az elnök, úgy az alelnök.
                     
                  
         
            3. cikk
            Az értékelésre és a nyomon követésre vonatkozó eljárás
            
               (1)   A visszaélés-bejelentő eszközön keresztül beérkezett olyan jogsértésre vonatkozó információt tartalmazó bejelentést, amely esetében az EKB valamelyik vezető tisztségviselője az a személy, akinek a bejelentés keretében a jogsértést tulajdonítják, vagy akit az említett személlyel kapcsolatba hoznak, az (EU) 2016/456 európai központi banki határozattal (EKB/2016/3) (3) összhangban nyomon kell követni, amennyiben a bejelentés a határozat hatálya alá tartozik.
            
            
               (2)   Amennyiben az (1) bekezdésben hivatkozott jogsértésre vonatkozó információt tartalmazó bejelentés nem tartozik az (EU) 2016/456 határozat (EKB/2016/3) hatálya alá, úgy azt a belső igazgatási vizsgálatokról szóló, 01/2006 adminisztratív körrendelettel (4) összhangban kell nyomon követni.
            
            
               (3)   A (2) bekezdés sérelme nélkül a 2. cikk alapján kijelölt illetékes szerv:
               
                           a)
                        
                        
                           annak megállapítása előtt, hogy a beérkezett információ miatt indokolt-e belső vizsgálat, az ügyre vonatkozó tanács kérése érdekében továbbíthatja a beérkezett információt az EKB Etikai Bizottságához;
                        
                     
                           b)
                        
                        
                           ha megállapítja, hogy a beérkezett információ miatt indokolt a belső igazgatási vizsgálat, a 01/2006 adminisztratív körrendelet 4. cikkének (1)–(4) bekezdésétől eltérően dönthet úgy, hogy közvetlenül igazgatási vizsgálatot indít és meghozza a 01/2006 adminisztratív körrendelet 4. cikkének (5) és (6) bekezdésével összhangban a megfelelő határozatot, ideértve annak lehetőségét is, hogy a 2. cikk alapján kijelölt illetékes szerv kivételesen akként dönt, hogy maga folytatja le az igazgatási vizsgálatot, ebben az esetben megfelelő szintű vezető beosztású személyt vagy megfelelő szintű vezető beosztású testületet kijelölve a vizsgálat lefolytatására.
                        
                     
         
         
            4. cikk
            Hatálybalépés
            Ez a határozat az Európai Unió Hivatalos Lapjában való kihirdetését követő harmadik napon lép hatályba.
         
         
            Kelt Frankfurt am Mainban, 2020. október 27-én.
            
               
                  az EKB elnöke
               
               Christine LAGARDE
            
         
         
            (1)  Az EKB etikai keretrendszerének módosítása (a Hivatalos Lapban még nem tették közzé).
         
            (2)  Az Európai Központi Bank vezető tisztségviselőinek szóló magatartási kódex (2019/C 89/03) (HL C 89., 2019.3.8., 2. o.).
         
            (3)  Az Európai Központi Bank (EU) 2016/456 határozata (2016. március 4.) az Európai Csalás Elleni Hivatalnak az Európai Központi Bankot érintő, a csalás, a korrupció és az Unió pénzügyi érdekeit sértő bármely más jogellenes tevékenység megelőzésével kapcsolatos vizsgálatainak szabályairól (EKB/2016/3) (HL L 79., 2016.3.30., 34. o.).
         
            (4)  A 01/2006 adminisztratív körrendeletet 2006. március 21-én fogadták el és elérhető az EKB honlapján.